**SAJTÓINFORMÁCIÓ**

Dorog, 2022. március 30.

**Két magyar épület a nemzetközi döntőben!**

**Idén ötödik alkalommal rendezik meg a Baumit Life Challenge Nemzetközi Építészeti versenyt, amely a Baumit homlokzatképző anyagokkal készült, legnívósabb épületeket díjazza. A megmérettetésen 23 magyar épület vett részt, közülük 2 pályázat a döntőbe jutott, így esélyes a kategóriagyőzelemre. Az épületekre a nagyközönség is szavazhat.**

A Baumit Life Challenge építészeti pályázatot kétévente hirdetik meg, hogy az épületek homlokzatát alkotó anyagok párosításában, a forma- és színkombinációkban rejlő kreatív lehetőségeket a nagyközönség számára is bemutassák, valamint a díjazással inspirálják az építészeket a jövőben is minél szebb és különlegesebb homlokzatok megtervezésére.

A Life Challenge pályázatra 2022-ben 23 Baumit-ország összesen több mint 300 pályaművet nevezett, amelyek közül kategóriánként – családi ház, társasház, középület, hőszigetelés, műemlék és különleges textúra – 6-6 pályázat került döntőbe.

Az idei megmérettetésen két magyar pályázat is a döntőbe jutott, így ezek a homlokzatok továbbra is versenyben vannak a kategóriadíjakért és a fődíjért. Társasház kategóriában egy budapesti homlokzat, középület kategóriában pedig egy budaörsi buszpályaudvar.

A [Csalogány utcai társasház](https://baumit.hu/lifechallenge2022/projects/multi-family-residential/3877/modern-complex-in-watercity?year=2022) tervezői a Hajnal Építésziroda építészei, Hajnal Zsolt és Kendelényi Péter, kivitelezője pedig a Stettin-Hungaria Magas- és Mélyépítőipari Kft. Az épületegyüttes Budapest szívében, a Duna szomszédságában épült fel, funkcióját tekintve lakó-és irodaház is egyben: az U alakú komplexum 99 lakást és irodahelyiségeket, kereskedelmi területet is magában foglal. A homlokzat két fontos eleme a tömör, kétszintes, üvegezett lábazat és a felette lebegő plasztikus, vízszintes lamellákkal összefogott lakószintsor. Ez a szerkesztés a nagy méretek ellenére könnyed, légies megjelenésű épületet eredményez.

A [budaörsi Szivárvány utcai buszpályaudvar](https://baumit.hu/lifechallenge2022/projects/non-residential/3803/colourful-busterminal?year=2022) Kurucz Olívia és Dobos Botond Zsolt építészek (Intramuros Építész Kft.) tervei alapján, a Várépker Kft. kivitelezésében valósult meg.

A buszvégállomás átalakítása részben a forgalmi rendszer újragondolását, másrészt az utcakép színesítését is szolgálja. A közös előtetővel összefogott, szerelt alumínium hab homlokzatú fő tömegből kimetszett négy különálló épületrész eltérő funkciókat lát el. Az élénk színekkel vakolt homlokzatok utalnak a buszvégállomásnak otthont adó Szivárvány utca nevére, de egyben eligazító táblaként is funkcionálnak a buszjáratok felületükön megjelenő számaival.

A Baumit Life Challenge verseny döntőjében kategóriánként egy-egy díjat oszt ki a 13 független, nemzetközi szakértőkből álló, építész zsűri, valamint egy fődíjas épületet is választ. A hagyományokhoz híven a díjátadó helyszíne az az ország lesz, amely az előző alkalommal megnyerte a fődíjat, így 2022. május 19-én a spanyolországi Valenciában tudják majd meg a pályázók, hogy kik a kategória nyertesek, és ki nyeri el a Life Challenge Fődíjat.